ŉ Paar reuse val, maar Novak bly staanNovak Djokovic is deur na die derde ronde van die Australiese Ope. Foto: Twitter. Die Australiese Ope het reeds vir ŉ paar opskuddings gesorg. Gister het ŉ beseerde Rafael Nadal die onderspit teen Mackenzie McDonald gedelf, terwyl Botic van de Zandschulp, Alexander Zverev en Casper Ruud ook almal die trekpas gekry het. Maar tussendeur al die chaos onder die topgekeurde spelers bly Novak Djokovic staande. Ondanks ŉ seer linkerbeen – hy moes onder meer mediese behandeling ontvang – het die 35-jarige speler steeds genoeg gedoen om Enzo Couacaud met 6-1, 6-7, 6-2 en 6-0 in Melbourne te klop. “Daar het vandag hopeloos te veel dinge in hierdie wedstryd gebeur en Enzo verdien lof vir die wyse waarop hy net geweier het om handdoek in te gooi,” het Djokovic ná afloop van die wedstryd gesê. Die negemalige Australiese Ope-kampioen het in die tweede stel met sy ritme gesukkel, maar hy het met kookwatertennis in die daaropvolgende stelle vorendag gekom. “Ek het weliswaar kanse gehad om die tweede stel te beklink, maar ek het dit deur my vingers laat glip. Soms loop dinge net nie volgens plan nie, maar gelukkig beskik ek oor genoeg ervaring om sterk in sulke situasies te staan.” Novak moves on ???? The 9x champion beats Couacaud 6-1 6-7(5) 6-2 6-0 and will play Grigor Dimitrov in the third round.@DjokerNole • #AusOpen • #AO2023 pic.twitter.com/VMOcZklPlC — #AusOpen (@AustralianOpen) January 19, 2023 Djokovic sal teen Grigor Dimitrov in die derde ronde speel. Uittreksel: Cameron Norrie klop Constant Lestienne met 6-3, 3-6, 7-6 en 6-3 Tallon Griekspoor klop Botic van de Zandschulp met 6-4, 6-4 en 6-4 Hubert Hurkacz klop Lorenzo Sonego met 3-6, 7-6, 2-6, 6-3 en 6-3 Stefanos Tsitsipas klop Rinky Hijikata met 6-3, 6-0 en 6-2 Daniil Medvedev klop John Millman met 7-5, 6-2 en 6-2 Frances Tiafoe klop JC Shang met 6-4, 6-4 en 6-1 Novak Djokovic klop Enzo Couacaud met 6-1, 6-7, 6-2 en 6-0 Michael Mmoh klop Alexander Zverev met 6-7, 6-4, 6-3 en 6-2 Alexei Popyrin klop Taylor Fritz met 6-7, 7-6, 6-4, 6-7 en 6-2 JJ Wolf klop Diego Schwartzman met 6-1, 6-4 en 6-4 Jenson Brooksby klop Casper Ruud met 6-3, 7-5, 6-7 en 6-2 Katie Volynets klop Veronika Kudermetova met 6-4, 2-6 en 6-2 Aryna Sabalenka klop Shelby Rogers met 6-3 en 6-1 Magda Linette klop Anett Kontaveit met 3-6, 6-3 en 6-4 Caroline Garcia klop Leylah Annie Fernandez met 7-6 en 7-5.